text: Хванаха двама непълнолетни за трафик иракчани от Гърция у нас - 24chasa.bg
  Хванаха двама непълнолетни за трафик иракчани от Гърция у нас
  https://www.24chasa.bg/novini/article/6992777 www.24chasa.bg
  02.08.2018 12:19; 24 часа онлайн
  Районната прокуратура в Свиленград привлече като обвиняеми по бързо производство и задържа две непълнолетни лица за незаконно превеждане през границата на страната на чужди граждани, съобщиха от пресцентъра на Апелативната прокуратура в Пловдив.
  Случаят със 17-годишния И.С. и 17-годишния Д.Т. е станал в землището на село Мезек, община Свиленград. Двамата превели през границата от Гърция у нас 29 иракски граждани, сред които седем деца. Двамата обвиняеми и чужденците били задържани от служители на "Гранична полиция", след като влезли по "зелената граница" на българска територия.
  С постановление на наблюдаващия прокурор извършителите И.С. и Д.Т. са били задържани за срок от 72 часа.